Άδειες οδήγησης κατηγορίας ΑΜ (μοτοποδήλατα) και ημερομηνία 18/01/2015

1.       Η αντικατάσταση των αδειών οδήγησης κατηγορίας ΑΜ οι οποίες έχουν εκδοθεί από την Τροχαία καθορίστηκε από την παράγραφο 2, του άρθρου 18, του πδ 51/2012, η οποία αναφέρει:

*«2. Άδειες οδήγησης μοτοποδηλάτου, οι οποίες  χορηγήθηκαν από τις Υπηρεσίες Τροχαίας της  Ελληνικής Αστυνομίας, αντιστοιχούν στην κατηγορία ΑΜ του παρόντος διατάγματος. Αυτού  του είδους οι άδειες οδήγησης, εντός διετίας από τη θέση σε ισχύ του παρόντος διατάγματος, πρέπει  να κατατεθούν στις αρμόδιες Υπηρεσίες  Μεταφορών και Επικοινωνιών προς αντικατάσταση με το νέο έντυπο με την υποβολή μόνο του παραβόλου της εκτύπωσής του. Μετά την λήξη της προθεσμίας  αυτής τα έντυπα των αδειών οδήγησης μοτοποδηλάτων που έχουν εκδοθεί μέχρι 18−1−2013 από τις Υπηρεσίες Τροχαίας της Ελληνικής Αστυνομίας παύουν να ισχύουν. Όσοι οδηγούν με τέτοιου είδους άδεια οδήγησης τιμωρούνται με διοικητικό πρόστιμο σύμφωνα με τις διατάξεις του άρθρου 95 του Κ.Ο.Κ.»*

***2.***       Όπως αναφέρει στο δεύτερο εδάφιο μετά το πέρας της προθεσμίας παύουν να ισχύουν τα έντυπα των αδειών οδήγησης μοτοποδηλάτου και προβλέπεται ότι όσοι οδηγούν με τέτοιου είδους άδεια οδήγησης τιμωρούνται με τις διατάξεις του άρθρου 95 του Κ.Ο.Κ. το οποίο αναφέρει:

***«Ισχύς αδειών οδήγησης − Κυρώσεις»***

*1. Η ισχύς των αδειών οδήγησης ορίζεται στο π.δ. 51/2012(Α΄101).*

*2. Αυτός που καταλαμβάνεται να οδηγεί μοτοποδήλατο, μοτοσικλέτα, μηχανοκίνητο τρίκυκλο, ελαφρύ τετράκυκλο, τετράκυκλο και αυτοκίνητο ενώ η αντίστοιχη κατηγορία άδειας οδήγησης έχει λήξει, τιμωρείται με διοικητικό πρόστιμο διακοσίων (200) ευρώ. Παράλληλα, αφαιρείται από το αστυνομικό ή λιμενικό όργανο το έντυπο της άδειας οδήγησής του και αποστέλλεται στην αρμόδια Υπηρεσία Μεταφορών και Επικοινωνιών της Περιφέρειας που το χορήγησε ή σε αυτή, στην περιοχή της οποίας θα δηλώσει ο κάτοχός της ότι κατοικεί.*

*Για τη σχετική παράβαση που αφορά φορτηγά οχήματα έχουν εφαρμογή οι ειδικές διατάξεις του ν. 3446/2006 (Α΄ 49).*

*Για τη σχετική παράβαση που αφορά στην ειδική άδεια οδήγησης οδηγού επιβατικού δημοσίας χρήσης (Ε.Δ.Χ.) αυτοκινήτου έχουν εφαρμογή οι ειδικές διατάξεις του ν. 4070/2012 (Α΄ 82).*

*3. Αυτός που καταλαμβάνεται να οδηγεί αυτοκίνητο φορτηγό ή λεωφορείο ενώ έχει λήξει το Πιστοποιητικό Επαγγελματικής Ικανότητας (Π.Ε.Ι.), σύμφωνα με τα οριζόμενα στο π.δ. 74/2008(Α΄112), τιμωρείται με διοικητικό πρόστιμο τετρακοσίων (400) ευρώ. Παράλληλα, αφαιρείται από το αστυνομικό ή λιμενικό όργανο ή το Μικτό Κλιμάκιο Ελέγχου, το έντυπο της άδειας οδήγησής του και αποστέλλεται στην αρμόδια Υπηρεσία Μεταφορών και Επικοινωνιών της Περιφέρειας που τη χορήγησε ή σε αυτή, στην περιοχή της οποίας θα δηλώσει ο κάτοχός της ότι κατοικεί.****»***

**3.**       Επιπλέον στο εδάφιο 2, της παραγράφου 1, της υα 50984/2013 αναφέρει:

*«Αν ο ενδιαφερόμενος είναι συγχρόνως κάτοχος ισχύουσας άδειας οδήγησης μοτοσικλέτας παλαιού τύπου ή και άδειας οδήγησης Μοτοποδηλάτου η οποία έχει χορηγηθεί έως 18.1.2013 από Υπηρεσίες Τροχαίας της Ελληνικής Αστυνομίας, η άδεια αυτή κατατίθεται υποχρεωτικά στην Υπηρεσία. Η άδεια αυτή ακυρώνεται, ενσωματώνεται στο νέο έντυπο της άδειας οδήγησης και τηρείται στο φάκελο του ενδιαφερόμενου.»*

4.      Από όλα τα παραπάνω προκύπτει ότι:

a.      Στις 19/01/2015  λήγει η ισχύς του εντύπουτων αδειών οδήγησης μοτοποδηλάτων οι οποίες έχουν εκδοθεί από την τροχαία.

b.      Ενσωμάτωση σε άδεια οδήγησης κοινοτικού τύπου με την υφιστάμενη διαδικασία, μπορεί να γίνει και μετά τις 18/01/2015.

c.       Όσοι κατέχουν άδεια οδήγησης μοτοποδηλάτου σε έντυπο της τροχαίας αν οδηγούν μετά της 18/01/2015, θα οδηγούν μοτοποδήλατο με ληγμένη άδεια οδήγησης και θα κινδυνεύουν με κυρώσεις που προβλέπονται από το άρθρο 95 του Κ.Ο.Κ., δηλαδή 200 € χρηματικό πρόστιμο και αφαίρεση της άδειας οδήγησης (του μοτοποδηλάτου και της κοινοτικής) με αποστολή της στην διεύθυνση μεταφορών της περιοχής κατοικίας του.

**Μιχαηλίδης Κωνσταντίνος**

**Θεσσαλονίκη Α.Ε.**

*Θεωρητική και πρακτική εκπαίδευση οδηγών όλων των κατηγοριών*

*Κέντρο ασφαλούς κυκλοφορίας - σχολή ασφαλούς οδήγησης - Σχολή ΠΕΙ*

Μαντινείας 32, Θεσσαλονίκη 54644 - τηλ. 2310888904

Τομπάζη 12-14, Θεσσαλονίκη 55535 - τηλ. 2310474044

[*http://www.thessdrive.gr*](http://www.thessdrive.gr/)*-*[*info@thessdrive.gr*](mailto:info@thessdrive.gr)